b'\n_START_ARTICLE_\nHarri Heli\xc3\xb6vaara\n_START_SECTION_\nUran alku ja Australian avointen poikien nelinpelin mestaruus (\xe2\x88\x922008)\n_START_PARAGRAPH_\nHarri Heli\xc3\xb6vaaran is\xc3\xa4 Kari on mets\xc3\xa4tieteen professori ja \xc3\xa4iti Arja hammasl\xc3\xa4\xc3\xa4ketieteen tohtori. Heli\xc3\xb6vaara aloitti tenniksen 6-vuotiaana. H\xc3\xa4n voitti Australian avoimissa vuonna 2007 ensimm\xc3\xa4isen\xc3\xa4 suomalaisena poikien nelinpelin skotlantilaisen Graeme Dycen kanssa. Heli\xc3\xb6vaara selviytyi parinsa Henri Kontisen kanssa marraskuussa 2007 IPP Openissa Helsingiss\xc3\xa4 ATP-haastajaturnauksen loppuotteluun._NEWLINE_Hein\xc3\xa4kuussa 2008 Heli\xc3\xb6vaara voitti ulkokenttien kaksinpelin Suomen mestaruuden loppuottelussa Lauri Kiisken. Kaksi viikkoa my\xc3\xb6hemmin h\xc3\xa4n teki Davis Cup -debyyttins\xc3\xa4 maaottelussa Luxemburgia vastaan. H\xc3\xa4n h\xc3\xa4visi kaksinpeliss\xc3\xa4 Gilles M\xc3\xbcllerille. Hein\xc3\xa4kuun lopulla Heli\xc3\xb6vaara pelasi Henri Kontisen kanssa Tampere Openin loppuottelussa.\n_START_SECTION_\nEnsimm\xc3\xa4iset ITF Futures turnausvoitot kaksinpeliss\xc3\xa4 (2009\xe2\x88\x922010)\n_START_PARAGRAPH_\nHeli\xc3\xb6vaara suoritti lukion loppuun M\xc3\xa4kel\xc3\xa4nrinteen lukiossa kev\xc3\xa4\xc3\xa4ll\xc3\xa4 2009. H\xc3\xa4n uusi hein\xc3\xa4kuussa 2009 ulkokenttien Suomen mestaruutensa kaksinpeliss\xc3\xa4 voittaen finaalissa Juho Paukun. Heli\xc3\xb6vaara voitti my\xc3\xb6s nelinpelin Suomen mestaruuden Ilja Orren kanssa. Davis Cup -maaottelussa Monacoa vastaan Heli\xc3\xb6vaara h\xc3\xa4visi Henri Kontisen kanssa nelinpelin Guillaume Couillardia ja Benjamin Balleretia vastaan. Syksyll\xc3\xa4 2009 h\xc3\xa4n selviytyi kahdesti ITF Futures -turnauksen finaaliin._NEWLINE_Maaliskuussa 2010 Heli\xc3\xb6vaara voitti sis\xc3\xa4kenttien kaksinpelin Suomen mestaruuden. Loppuottelussa h\xc3\xa4n voitti Lauri Kiisken. Huhtikuussa h\xc3\xa4n saavutti ensimm\xc3\xa4isen ITF Futures -turnausvoittonsa Seogwipossa. Davis Cup -maaottelussa Etel\xc3\xa4-Afrikkaa vastaan h\xc3\xa4n h\xc3\xa4visi kaksinpelins\xc3\xa4 Izak van der Merwe\xc3\xa4 vastaan sek\xc3\xa4 ratkaisevan nelinpelin Jarkko Niemisen kanssa. Kes\xc3\xa4kuun alussa Heli\xc3\xb6vaara saavutti toisen ITF Futures -turnausvoiton Wuhanissa.\n_START_SECTION_\nHaastajaturnausvoitto nelinpeliss\xc3\xa4 ja Grand Slam -turnausten karsinnoissa (2011\xe2\x88\x922012)\n_START_PARAGRAPH_\nHeli\xc3\xb6vaara aloitti yhteisty\xc3\xb6n ruotsalaisen Johan Landsbergin kanssa vuoden 2011 vaihteessa. H\xc3\xa4n sai uudelta valmentajaltaan apua henkisen puolen kehitt\xc3\xa4miseen. Tammikuun lopulla Heli\xc3\xb6vaara voitti kolmannen ITF Futures -turnauksensa Sheffieldiss\xc3\xa4 ja toukokuussa nelj\xc3\xa4nnen Andi\xc5\xbeanissa. Elo-syyskuussa h\xc3\xa4n selviytyi Bangkokin ATP-haastajaturnauksen v\xc3\xa4lieriin voitettuaan muun muassa Rainer Sch\xc3\xbcttlerin. V\xc3\xa4lieriss\xc3\xa4 h\xc3\xa4n h\xc3\xa4visi Cedrik-Marcel Stebelle. Seuraavalla viikolla Shanghain ATP-haastajaturnauksessa Heli\xc3\xb6vaara voitti avauskierroksella Lu Yen-hsun, mutta h\xc3\xa4visi puoliv\xc3\xa4lieriss\xc3\xa4 J\xc3\xbcrgen Zoppille. Syyskuun loppupuolella Heli\xc3\xb6vaara voitti Denis Molt\xc5\xa1anovin kanssa ATP-haastajaturnauksen nelinpelin Ta\xc5\xa1kentissa. Lokakuussa h\xc3\xa4n voitti ITF Futures -turnauksen Jakartassa. Marraskuussa Heli\xc3\xb6vaara p\xc3\xa4\xc3\xa4si v\xc3\xa4lieriin Charlottesvillen ATP-haastajaturnauksessa. Turnauksen toisella kierroksella h\xc3\xa4n voitti maailmanlistan sijalla 122 olleen Rik de Voestin. V\xc3\xa4lier\xc3\xa4ss\xc3\xa4 h\xc3\xa4n h\xc3\xa4visi Jesse Levinelle luvuin 5\xe2\x80\x937, 0\xe2\x80\x936._NEWLINE_Heli\xc3\xb6vaara osallistui tammikuussa 2012 Australian avointen karsintoihin h\xc3\xa4viten ensimm\xc3\xa4isell\xc3\xa4 kierroksella Javier Mart\xc3\xadlle. Toukokuussa Heli\xc3\xb6vaara pelasi Ranskan avointen karsinnoissa, mutta h\xc3\xa4visi ensimm\xc3\xa4isell\xc3\xa4 karsintakierroksella belgialaiselle Maxime Authomille luvuin 1\xe2\x80\x936, 1\xe2\x80\x936. Wimbledonissa Heli\xc3\xb6vaara voitti karsintojen ensimm\xc3\xa4isell\xc3\xa4 kierroksella J\xc3\xbalio Silvan, mutta h\xc3\xa4visi toisella kierroksella Erik Chvojkalle. Heli\xc3\xb6vaara pelasi ATP-turnauksen p\xc3\xa4\xc3\xa4sarjassa ensimm\xc3\xa4isen kerran B\xc3\xa5stadin nelinpeliturnauksessa hein\xc3\xa4kuussa 2012 yhdess\xc3\xa4 Jarkko Niemisen kanssa. Elokuussa Heli\xc3\xb6vaara osallistui Yhdysvaltain avointen karsintoihin ja h\xc3\xa4visi karsintojen ensimm\xc3\xa4isell\xc3\xa4 kierroksella Tim Smyczekille.\n_START_SECTION_\nYlikunto ja uran lopettaminen (2012\xe2\x88\x922016)\n_START_PARAGRAPH_\nLokakuussa Heli\xc3\xb6vaara k\xc3\xa4rsi ylikunnosta, eik\xc3\xa4 pelannut ollenkaan. Marraskuussa 2012 ollessaan maailmanlistan sijalla 449, h\xc3\xa4n kertoi tekev\xc3\xa4ns\xc3\xa4 kaikkensa noustakseen vuonna 2013 maailmanlistalla sadan parhaan joukkoon. H\xc3\xa4n ei kuitenkaan siin\xc3\xa4 onnistunut, vaan ilmoitti huhtikuussa 2013 lopettavansa uransa ja keskittyv\xc3\xa4ns\xc3\xa4 diplomi-insin\xc3\xb6\xc3\xb6riopintoihin Aalto-yliopiston tuotantotalouden ohjelmassa._NEWLINE_Lopetettuaan ammattilaisuransa Heli\xc3\xb6vaara valittiin Suomen Tennisliiton hallintokoordinaattoriksi lokakuusta 2013 alkaen. Hein\xc3\xa4kuussa 2014 Heli\xc3\xb6vaara osallistui Tampere Openiin, mutta sanoi pelaavansa nyky\xc3\xa4\xc3\xa4n vain omaksi ilokseen. Joulukuussa 2014 Heli\xc3\xb6vaara voitti sis\xc3\xa4kenttien Suomen mestaruuden kaksinpeliss\xc3\xa4. Kes\xc3\xa4kuussa 2015 Heli\xc3\xb6vaara voitti ulkokenttien SM-kultaa, eik\xc3\xa4 osannut sanoa paluusta takaisin ammattilaiskentille. Universiadeissa Heli\xc3\xb6vaara eteni kolmannelle kierrokselle, jossa h\xc3\xa4visi Chung Hyeonille. H\xc3\xa4n osallistui j\xc3\xa4lleen Tampere Openiin, jossa eteni Patrik Niklas-Salmisen kanssa nelinpelin loppuotteluun. Heli\xc3\xb6vaara valittiin Suomen Tennisliiton hallitukseen vuodeksi 2016. H\xc3\xa4n edusti Suomea my\xc3\xb6s Davis Cupissa kolmen vuoden tauon j\xc3\xa4lkeen. Loppuvuodesta 2016 Heli\xc3\xb6vaara voitti sis\xc3\xa4kenttien Suomen mestaruuden kaksinpeliss\xc3\xa4.\n_START_SECTION_\nPaluu ammattilaiseksi (2017\xe2\x88\x92)\n_START_PARAGRAPH_\nTammikuussa 2017 Heli\xc3\xb6vaara ilmoitti palaavansa ammattilaiskentille nelj\xc3\xa4n vuoden tauon j\xc3\xa4lkeen. Ensin h\xc3\xa4n kertoi pelaavansa Davis Cupissa helmikuussa, ja suunnata sen j\xc3\xa4lkeen ammattilaiskisoihin. Syyskuussa h\xc3\xa4n saavutti paluun j\xc3\xa4lkeen ensimm\xc3\xa4isen nelinpelin turnausvoittonsa ITF Futures -turnauksessa. Lokakuussa h\xc3\xa4n voitti Tarton Futures-turnauksessa sek\xc3\xa4 kaksin- ett\xc3\xa4 nelinpelin. Marraskuussa h\xc3\xa4n voitti Tallinnan Futures-nelinpelin._NEWLINE_Helmi-maaliskuussa 2018 h\xc3\xa4n voitti sek\xc3\xa4 Loughboroughin ett\xc3\xa4 Ramat HaSharonin Futures-turnausten kaksin- ett\xc3\xa4 nelinpelit. Toukokuussa h\xc3\xa4n voitti Patrik Niklas-Salmisen kanssa Futures-turnauksen nelinpelit Wuhanissa ja Luanissa. Kes\xc3\xa4-hein\xc3\xa4kuun vaihteessa Heli\xc3\xb6vaara voitti kaksinpeliss\xc3\xa4 ulkokenttien Suomen mestaruuden. Hein\xc3\xa4kuussa Heli\xc3\xb6vaara saavutti uransa toisen Challenger-turnausvoiton, kun h\xc3\xa4n ja Sveitsin Henri Laaksonen voittivat B\xc3\xa5stadin turnauksen. V\xc3\xa4lieriss\xc3\xa4 he voittivat nelinpelin maailmanlistan sijalla 37 olleen Horacio Zeballosin ja sijalla 41 olleen Julio Peraltan. Loppuottelussa he p\xc3\xa4ihittiv\xc3\xa4t parin Zden\xc4\x9bk Kol\xc3\xa1\xc5\x99 ja Gon\xc3\xa7alo Oliveira. Syyskuussa Heli\xc3\xb6vaara ja Niklas-Salminen voittivat Schlierenin ITF-turnauksen nelinpelin. Lokakuussa Heli\xc3\xb6vaara ja Laaksonen eteniv\xc3\xa4t loppuotteluun Fairfieldin haastajaturnauksessa. Kaksi viikkoa my\xc3\xb6hemmin he voittivat Charlottesvillen haastajaturnauksen._NEWLINE_Kes\xc3\xa4kuussa 2019 Heli\xc3\xb6vaara voitti sek\xc3\xa4 kaksinpelin ett\xc3\xa4 nelinpelin ulkokenttien Suomen mestaruuden. Heli\xc3\xb6vaara voitti hein\xc3\xa4kuussa Emil Ruusuvuoren kanssa Hollannissa pelatun ATP-haastajaturnauksen nelinpelin.\n_START_SECTION_\nPelityyli ja valmentajat\n_START_PARAGRAPH_\nOikeak\xc3\xa4tinen Heli\xc3\xb6vaara pelaa kahden k\xc3\xa4den rystyll\xc3\xa4. H\xc3\xa4nen fysiikkavalmentajanaan toimii Erik Piispa. Heli\xc3\xb6vaaran lajivalmentajana toimi vuodenvaihteesta 2011 hein\xc3\xa4kuuhun 2012 Johan Landsberg. Aikaisemmin h\xc3\xa4nt\xc3\xa4 valmensivat HVS-Tenniksen Olli Lepp\xc3\xa4nen ja Saku Siivonen. Syksyst\xc3\xa4 2012 l\xc3\xa4htien Heli\xc3\xb6vaaraa valmensi saksalaisen tennisakatemian, Break Point Basen, valmentaja Burghard Riehemann.'